तलाकशुदा और लिव-इन में रहने वालों को लाभ नहीं; शादी के बाद भी पेंशन ली तो ब्याज समेत वसूली
हरियाणा में हर महीने कुंवारों की पेंशन देने की घोषणा CM मनोहर लाल कर चुके हैं। इस पेंशन के तहत सरकार 2750 रुपए देने जा रही है। इसको लेकर सरकार की ओर से नोटिफिकेशन जारी कर दिया गया है।
हरियाणा सरकार ने राज्य में कुंवारे लोगों को दी जाने वाली पेंशन से जुड़ी नोटिफिकेशन जारी कर दी है। इस पेंशन का ऐलान दो हफ्ते पहले मुख्यमंत्री मनोहर लाल ने किया था। सरकार की ओर से जारी नोटिफिकेशन में स्पष्ट किया गया है कि इस पेंशन के लिए कौन-कौन पात्र होगा। 
नोटिफिकेशन के मुताबिक राज्य में 40 से 60 साल तक के लगभग 71 हजार कुंवारे और विधुर लोगों को हर महीने 2750 प्रतिमाह पेंशन दी जानी है। 60 साल के बाद ऑटोमेटिकली यह पेंशन बुढ़ापा पेंशन में तब्दील हो जाएगी।
सरकारी नोटिफिकेशन में स्पष्ट किया गया है कि यह पेंशन लगने के बाद अगर किसी कुंवारे या विधुर ने सरकार को बिना बताए शादी कर ली और चुपचाप पेंशन लेता रहा तो उसके खिलाफ सख्त कार्रवाई की जाएगी। सरकार ऐसे लोगों से 12% ब्याज के साथ पेंशन की रकम वसूलेगी।
लिव-इन में रहने वाले को नहीं मिलेगा लाभ
सरकार के नोटिफिकेशन में स्पष्ट किया गया है कि तलाकशुदा व लिव-इन रिलेशनशिप में रहने वाले व्यक्ति को यह पेंशन नहीं दी जाएगी। अगर कोई व्यक्ति पहले से ही पेंशन ले रहा है तो उसे भी इस योजना का लाभ नहीं दिया जाएगा। सरकार की ओर से कहा गया है कि पेंशन योजना में पूरी पारदर्शिता रखने के लिए यह ठोस नियम बनाए गए हैं।
PPP अथॉरिटी देगी पात्रों की जानकारी
हर महीने की 10 तारीख तक परिवार पहचान पत्र (PPP) अथॉरिटी पात्रों की सूचना सामाजिक न्याय विभाग को उपलब्ध करवाएगी। महीने के अंत तक विभाग सभी तथ्यों की जांच करके अगले माह की 7 तारीख तक पात्रों की पेंशन ID बना दी जाएगी। इसके बाद विभाग संबंधित व्यक्ति से संपर्क करके उससे पेंशन लेने की सहमति ली जाएगी। इसके बाद उसके खाते में पेंशन पहुंच जाएगी। यह योजना गत एक जुलाई से लागू की गई है।
हरियाणा में 71 हजार कुंवारे
हरियाणा CM मनोहर लाल ने 2 सप्ताह पहले राज्य के अविवाहित और विधुरों के लिए 2750 प्रति माह पेंशन की घोषणा की थी। हरियाणा में इस योजना के पात्र 71 हजार अविवाहित और विधुर हैं। सरकार को इन पेंशन योजनाओं के लिए हर महीने 20 करोड़ रुपए खर्च करने होंगे। इससे सरकार के बजट पर हर साल 240 करोड़ रुपए का अतिरिक्त खर्च पड़ेगा।